
	Παρουσίαση βιβλίου του Κώστα Λεοντίου

Ιχνηλάτες του φωτός

στο Σπίτι της Κύπρου

Τη Δευτέρα 30 Ιανουαρίου 2023, πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας, στο Σπίτι της Κύπρου η παρουσίαση του βιβλίου του Κώστα Λεοντίου,  Ιχνηλάτες του φωτός, που κυκλοφορεί από τις Εκδόσεις 24 γράμματα.    
«Ένα οδοιπορικό στον τόπο και τον χρόνο, όπου ο μύθος διαπλέκεται με ιστορικά γεγονότα. Από τη Γαλλία έως την Αίγυπτο, από την Κωνσταντινούπολη έως τις Βρυξέλλες, από την Κύπρο έως το Κογκό, από τη Ρώμη έως τη Θεσσαλονίκη, δύο Βέλγοι πρώην αστυνομικοί επιθεωρητές, μια Ιταλίδα τεχνοκριτικός, ένας ιερωμένος στη μονή της Αγίας Αικατερίνης στο Σινά, μια Βαρωσιώτισα ιστορικός, ένας Γάλλος φωτορεπόρτερ κι ένας Σαλονικιός θεολόγος ιχνηλατούν το παρόν και το παρελθόν, προσπαθώντας να ρίξουν φως σε άλυτα μυστήρια και ανεξιχνίαστες τραγωδίες. Όπου μια μυστική οργάνωση οδηγεί στις ατραπούς σύγχρονων κολάσεων και λησμονημένων παραδείσων, αναζητώντας βάλσαμο για τις πληγές ενός πολύπαθου κόσμου.»
Χαιρετισμό στην εκδήλωση απηύθυνε  ο Διευθυντής των Εκδόσεων 24 γράμματα                κ. Γιώργος Δαμιανός και για το βιβλίο μίλησε η εκπαιδευτικός, ερευνήτρια και συγγραφέας δρ Εύα Πολυβίου.  Αποσπάσματα από το βιβλίο διάβασε η ηθοποιός Άνδρη Θεοδότου. Η εκδήλωση ολοκληρώθηκε με την αντιφώνηση του συγγραφέα κ. Κώστα Λεοντίου. 
Ο Κώστας Λεοντίου γεννήθηκε στη Λευκωσία της Κύπρου. Αποφοίτησε από το Παγκύπριο Γυμνάσιο. Σπούδασε γαλλική λογοτεχνία, γλωσσολογία και τουρκολογία σε πανεπιστήμια της Γαλλίας. Εργάστηκε ως εκπαιδευτικός, λειτουργός τύπου και ως διπλωμάτης. Υπηρέτησε ως Πρέσβης  στη Νότιο Αφρική, την Αίγυπτο και τη Σλοβενία απ' όπου συνταξιοδοτήθηκε πρόωρα. Εξέδωσε το μυθιστόρημα Η αγνώριστη άνοιξη (εκδόσεις Ελληνικά Γράμματα) και  συγγράμματα  γλωσσολογικού περιεχομένου.

Σύνδεσμος παρακολούθησης: https://diavlos.grnet.gr/room/1607?eventid=13606 

